## El Consell aprova el contracte per al subministrament de 70.000 dosis de l’anticòs monoclonal contra el virus respiratori sincicial

*** La duració del contracte és de dos anys amb possibilitat de pròrroga d’un màxim de 24 mesos addicionals
* La contractació ascendix a 15,2 milions d’euros i el valor estimat en cas que es prorrogue és de 32,1 milions d’euros**

El Consell ha aprovat el contracte per al subministrament de 70.000 dosis de l’anticòs monoclonal nirsevimab contra el virus respiratori sincicial (VRS), destinat al programa d’immunització infantil de la Comunitat Valenciana.

L’objectiu és disposar de les dosis necessàries que permeten immunitzar els grups recomanats en el calendari de vacunació infantil, que en el cas de l’anticòs monoclonal contra el VRS està indicat en els xiquets i xiquetes menors de sis mesos, així com en menors de dos anys que patixen alguna patologia de risc.

Cal assenyalar que la infecció per este virus és universal en la infància i és la causant de la gran majoria de casos de bronquiolitis en lactants; d’altres malalties, com ara sibilàncies persistents o pneumònies, o d’afavorir la infecció per altres patògens.

L’import del contracte per dos anys ascendix a 15,2 milions d’euros per al subministrament de dosis de l’anticòs monoclonal que aniran destinades als centres sanitaris per al desenvolupament de la campanya de vacunació. Hi ha la possibilitat de pròrroga d’un màxim de 24 mesos addicionals. Per tant, s’estima que el valor del contracte en cas que es prorrogue pot ascendir als 32,1 milions d’euros.

En concret, l’expedient es dividix en dos lots corresponents a les dos presentacions disponibles, nirsevimab 50 mg i nirsevimab 100 mg.

A la Comunitat Valenciana, l’estratègia d’immunització contra el virus respiratori sincicial es va començar a implementar a partir de l’1 d’octubre de 2023 fins al 31 de març de 2024, atesa l’epidemiologia de circulació del virus.

Durant eixe període, s’han immunitzat més de 34.000 xiquets i xiquetes de la Comunitat Valenciana. Per províncies, a Alacant s’han immunitzat més de 12.500 xiquets i xiquetes, en tant que a la província de Castelló la immunització s’ha estés a 3.934 menors i a València, a 17.626.

Fecha: 10/06/2024